
Atbildes Ekonomistu apvienības/LETA aptaujai
1. Sabiedrības uzticēšanās valsts pārvaldei. Kā jūs palielināsiet sabiedrības uzticēšanos valsts pārvaldei?
Uzticēšanos vairosim, padarot valsts pārvaldi atbildīgu par sasniedzamiem rezultātiem: katrā nozarē noteiksim 3 - 5 mērķus, pēc kuriem vērtēsim iestāžu vadītāju darbu. Publiskosim valsts pakalpojumu izmaksu efektivitātes radītājus. Atbild Valsts kanceleja, ministrijas iestādes; finansējums - esošie līdzekļi digitalizācijai. Mērķis - līdz 2030. gadam uzticēšanās pieaugums par 10 procentpunktiem Eurobarometer mērījumā.
2. Valsts un pašvaldību kapitālsabiedrību pārvaldība. Vai atbalstāt valsts kapitāldaļu turētāja funkciju koncentrēšanu vienotā, profesionālā un no nozaru ministriju politiskās vadības nodalītā valsts kapitāldaļu pārvaldības institūcijā — jā vai nē?
Ja jā, norādiet institūcijas darbības apjomu (t. sk. pārvaldāmo kapitālsabiedrību loku, institūcijas vadības un uzraudzības iecelšanas kārtību, finansēšanas modeli u. c.).
Ja nē, nosauciet alternatīvu modeli, kas nodrošinās vienotus īpašnieka standartus un novērsīs ministriju interešu konfliktu starp politikas veidotāja, regulatora un uzņēmuma īpašnieka lomām.
Jā. Līdz 2028. gadam izveidosim Valsts attīstības fondu lielo komerciālo valsts kapitālsabiedrību pārvaldībai; ministrijas noteiks nozares un sabiedriskā pasūtījuma mērķus. Fonda padomes locekļus atklātā konkursā atlasīs neatkarīga komisija un iecels valdība, valdi - padome; darbību segs pārvaldības maksa. Biržā kotēsim līdz 25% atsevišķu sabiedrību akciju. Pašvaldību uzņēmumiem noteiksim vienotus pārvaldības un atklātības standartus. KPI - kapitāla atdeve virs nozares vidējā.
3. Tautsaimniecība un valsts finanses. Kāds ir jūsu konkrētais plāns Latvijas produktivitātes un eksporta kāpumam nākamajos četros gados, un kuri rādītāji pierādīs, ka izaugsme nav balstīta tikai uz patēriņu, ES fondiem vai valsts tēriņiem?
Četros gados 100 milj. eiro gadā novirzīsim lielo investīciju aizdevumiem ar kapitāla atlaidi, LIAA veidosim par vienas pieturas aģentūru investoriem un paātrināti virzīsim enerģētikas, aizsardzības un MI projektus. Finansē budžets, ES fondi un privātais kapitāls; atbild EM un LIAA. Mērķis - IKP +3,5% gadā. Par izaugsmes kvalitāti liecinās produktivitātes pieaugums vidēji virs 3% gadā, investīcijas virs 30% no IKP ar augošu privātā kapitāla daļu un apstrādes rūpniecības pievienotā vērtība +40%.
4. Nodokļu politika un nodokļu administrēšana. Kāds ir jūsu nodokļu politikas mērķis nākamajiem četriem gadiem — zemāks darbaspēka nodokļu slogs, plašāka nodokļu bāze, lielāka progresivitāte, investīciju veicināšana vai ieņēmumu stabilitāte —, un kā jūs sabalansēsiet šos konkurējošos mērķus?
Četros gados mazināsim darbaspēka nodokļu slogu: minimālo algu celsim līdz 50% no vidējās bruto algas, neapliekamo minimumu - līdz 80% no minimālās. Reinvestētajai peļņai saglabāsim 0% UIN. Ieņēmumu stabilitāti nodrošināsim, mazinot ēnu ekonomiku, pārskatot izdevumus un paplašinot nodokļu bāzi, neceļot darbaspēka nodokļu likmes. Atbild FM un VID. Rezultāts: lielāki neto ienākumi zemāko algu saņēmējiem, valsts parāds zem 55% no IKP.
5. Enerģētikas politika. Kāds ir jūsu konkrētais plāns, lai Latvija samazinātu energoatkarības riskus un nodrošinātu stabilu elektroenerģijas, siltuma un degvielas pieejamību krīzes situācijās?
Stiprināsim energodrošību: attīstīsim ražošanas jaudas, starpsavienojumus un uzkrāšanu, veicināsim siltumapgādes elektrifikāciju, energoefektivitāti un vietējo AER izmantošanu. Stiprināsim tīklu fizisko un kiberdrošību, pabeigsim degvielas rezervju sistēmas izveidi un vērtēsim tās tālāku attīstību. Atbild KEM un nozares uzņēmumi; finansējums - tarifi, ES fondi un privātais kapitāls. KPI - 2030. gadā elektroenerģijas ražošanas apjoms sasniedz 11,5 TWh.
6. Izglītības politika. Kā jūs mainīsiet izglītības finansēšanas un pārvaldības modeli, lai nauda sekotu kvalitātei, skolām un augstskolām būtu lielāka atbildība par rezultātiem, izglītība vairāk atbilstu darba tirgus prasībām, bet ministrija un pašvaldības skaidri atbildētu par sistēmas kopējo sniegumu?
[bookmark: OLE_LINK8]Efektīvāka izglītībā ieguldīto resursu izlietošana:
· ieviešot “Programma skolā” pilnā apjomā un veidojot ilgtspējīgu skolu tīklu ar spēcīgām pedagogu komandām;
· finansēšanas modeļi augstākajā un profesionālajā izglītībā, kas balstīti kvalitātes kritērijos un uz darba tirgus vajadzībās;
· obligāta vispārējā vidējā vai profesionālā izglītība;
· saprātīga un droša MI ieviešana visos izglītības līmeņos, vienlaikus pastiprinot pamatprasmju attīstību analogās mācīšanās formās.
Vienota cilvēkkapitāla fonda izveide:
· ⁠apvienojot fragmentētās finanšu plūsmas pieaugušo izglītībai vienā programmā;
· ⁠dinamiskākas un elastīgākas izglītības formas darba tirgum nepieciešamo prasmju nodrošināšanai;
· dialoga platforma starp darba devējiem un izglītības nozari.
Nacionālas talantu un izcilību attīstības sistēmas izveide, prioritāri ieguldot STEAM specialitātēs.
Rezultāts: ir notikusi cilvēkkapitāla pāreja no zemas produktivitātes nodarbinātības uz intensīvu izaugsmi. Atbild: IZM, dibinātāji – par skolu tīklu. Finansē valsts budžets un ES fondi.

7. Aizsardzība un valsts drošība. Kā jūs attīstīsiet valsts aizsardzības dienestu, Zemessardzi, rezerves karavīru sistēmu un civilās aizsardzības prasmes, lai krīzes gadījumā Latvijai būtu sagatavota sabiedrība?
Turpināsim stiprināt NBS kaujas spējas, paplašināsim VAD vietu skaitu, stiprināsim Zemessardzi un zemessargu apmaksātās brīvdienas, ieviesīsim regulāru rezerves karavīru apmācību ciklu un vienas aģentūras materiālo rezervju sistēmu. Stiprināsim Latvijas aizsardzības industrijas integrāciju NBS spējās. Pašvaldībās plānosim ikgadējas civilās aizsardzības mācības un regulāras apmācības iedzīvotājiem rīcībai krīzes situācijās, tiks sakārtotas patvertnes un trauksmes sistēmas. Atbild: AiM, NBS, IeM un pašvaldības. Finansējums: 5% no IKP. Rezultāts: rezervists apmācīts reizi četros gados; visas pašvaldības piedalās ikgadējās mācībās; iedzīvotāji regulāri apmācīti rīcībai krīzes situācijās.
8. Demogrāfiskās situācijas uzlabošana. Kā jūs samazināsiet bērnu audzināšanas reālās izmaksas ģimenēm — mājokļa izmaksas, bērnudārzu pieejamību, nodokļu atvieglojumus, pabalstus, izglītības un veselības aprūpes izdevumus —, un kuri pasākumi visvairāk palīdzēs pieņemt lēmumu par pirmā, otrā vai trešā bērna piedzimšanu?
Pirmajam bērnam visvairāk palīdzēs mājoklis un bērnudārzs vai aukle no 1,5 gadu vecuma; otrajam un trešajam – lielāki IIN atvieglojumi, ALTUM mājokļa garantija un "Goda ģimenes" atbalsts. Strādājošajiem vecākiem pabalstu 75% apmērā nostiprināsim kā pastāvīgu normu. Atbild LM, IZM, EM un pašvaldības; pasākumus finansēs valsts un pašvaldību budžeti, ES līdzekļus izmantosim infrastruktūrai. Rezultāts – līdz 2030. gadam apstājas dzimušo skaita kritums, pieaug otro un trešo bērnu īpatsvars.
9. Valsts pārvaldes uzlabošana. Kuras valsts pārvaldes funkcijas, iestādes vai procesus jūs pārskatīsiet pirmajos divos valdības darba gados, lai mazinātu dublēšanos, birokrātiju un zemas pievienotās vērtības darbības, nepasliktinot pakalpojumu kvalitāti?
Valsts kanceleja pirmajos divos gados pārskatīs pārvaldes funkcijas, apvienos dublējošās, centralizēs grāmatvedību un personālvadību, bet IT un iepirkumus koncentrēs profesionālos kompetences centros. Līdz 2030. gadam vietnē http://business.gov.lv  integrēsim uzņēmējiem vajadzīgos pakalpojumus, datus prasot tikai vienreiz. Finansējums – esošie līdzekļi digitalizācijai. Rezultāts: administratīvais slogs un atļauju termiņi sarūk par vismaz 25%, apmierinātība nav zemāka par 2026. gada līmeni.
